बच्चे के चेहरे को कुत्ते ने नोंचा, आंख बाल-बाल बची, सिम्स में भर्ती
घर के सामने अकेले खेल रहे बच्चे पर पागल कुत्ते ने हमला कर दिया। कुत्ते ने उसकी आंख के किनारे को नोंच कर लहूलुहान कर दिया। बच्चे के आंख की रोशनी जाते-जाते बची। परिजनों ने उसे सिम्स में भर्ती कराया है।
बेलतरा निवासी शेखर पिता कोमल 5 वर्ष कक्षा पहली का छात्र है। शनिवार की सुबह वह स्कूल से घर लौटा। भोजन करने के बाद घर के बाहर खेलने लगा, इसी दौरान एक पागल कुत्ते ने उस पर हमला कर दिया। कुत्ते ने बालक के नाक, मुंह व आंख के किनारे को बुरी तरह नोंच दिया। दोपहर होने के कारण उसके घर के आसपास कोई नहीं था। कुत्ता बच्चे को पकड़कर घसीटने लगा। बच्चे के रोने की आवाज सुनकर एक पड़ोसी बाहर आया और कुत्ते को भगाने की कोशिश की। कुत्ते ने उसे भी काटने के लिए दौड़ाया, लेकिन फिर वहां से भाग गया। इसके बाद बालक रोते हुए अपने घर पहुंचा। बेटे को लहूलुहान देखकर उसकी मां परेशान हो गई। उसे स्थानीय स्वास्थ्य केंद्र में भर्ती कराया। वहां से उसे सिम्स रेफर कर दिया।
मोहल्ले में पागल कुत्तों का आतंक
घायल बच्चे की मां ने बताया कि इन दिनों मोहल्ले में पागल कुत्तों का आतंक है। कुत्तों ने कई लोगों को काटकर घायल कर दिया है। लोगों का घर से बाहर निकलना मुश्किल हो गया है। उन्होंने बताया कि 6 माह पहले 50 वर्षीय सगे चाचा को पागल कुत्ते ने दौड़ाकर काटा था। वे गांव में ही इलाज करा रहे थे, लेकिन कुछ दिनों बाद उनकी मौत हो गई थी।
hin_Deva hin_Deva hin_Deva hin_Deva hin_Deva